



**בבית הדין הצבאי המחוזי**

**במחוז שיפוטי ז"י**

**בפני השופטים: סא"ל טובי הארט - אב"ד**

**רס"ן איאד ח'יר - שופט**

**רס''ן יקיר דיגודקר - שופט**

**בעניין: התובע הצבאי (ע"י ב"כ, קמ"ש דניאל אבבה)**

**נגד**

**הנאשם: ח/XXX רב"ט א' ד' (ע"י ב"כ, סרן יוסי אלבז בשם סגן יסמין יונס)**

**הכרעת - דין**

על פי הודאתו, מורשע הנאשם בעבירה של אלימות כלפי חייל, לפי סעיף 61 לחוק השיפוט הצבאי, התשט"ו-1955, בהתאם לכתב האישום המתוקן ולפרטים הנוספים.

1. **ניתנה היום, ח' באדר ב' תשפ"ד, 18.03.2024, והודעה בפומבי ובמעמד הצדדים.**

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופט אב"ד שופט

**גזר - דין**

הנאשם, הורשע על פי הודאתו בעבירה של אלימות כלפי חייל. כעולה מכתב האישום, בן הנאשם לבין חברו ליחידה התפתח ויכוח בגין עניין של מה בכך במהלכו החליפו השניים כינויי גנאי. במהלך אותו ויכוח שלף הנאשם אולר לדרמן ובהמשך פתח את להב האולר ואיים לדקור את חברו. החבר הוסיף לכנות אותו בכינוי גנאי, אך הנאשם קיפל את להב האולר והשיב אותו לכיסו. נמסר לנו כי בעקבות האירוע תוחקר הנאשם על ידי מפקדיו באופן פסול ורק לאחר מכן הוא עבר לחקירת המצ"ח, גם שם הודה במיוחס לו.

הנאשם התגייס לצה"ל בחודש אוגוסט 2023, תחילה שובץ כלוחם ומהלך הכשרתו ביצע את המיוחס לו, אך בהמשך שובץ כטבח. עברו הפלילי והמשמעתי נקי לחלוטין.

הצדדים הציגו בפנינו הסדר טיעון אשר מתחשב בחומרת העבירה ובסיכון שנשקף ממנה, אך גם נותן משקל רב להודאת הנאשם באשמה, הן במצ"ח והן בפנינו, תוך ויתור על טענות ראייתיות משמעותיות, וכן לנסיבותיו האישיות.

בתי הדין הצבאים עמדו פעמים רבות על הצורך לשרש את "תת תרבות הסכין" מבין שורות צה"ל. שליפת סכין בגין ויכוח של מה בכך הובילה לא אחת לפציעות חמורות. על כן, מתחייבת ברגיל ענישה מחמירה. לצד זאת, נתנו דעתנו לכך שבמקרה זה מדובר באירוע קצר מאוד, שבסופו השיב הנאשם את האולר לכיסו מיוזמתו מבלי שנגרם נזק גופני. עוד נתנו דעתנו להודאת הנאשם באשמה ולויתור ההגנה על טענות ראייתיות כאמור.

בנסיבות אלה מצאנו לכבד את עתירתם המשותפת של הצדדים ולאמץ את הסדר הטיעון שהוצג.

על הנאשם נגזרים, אפוא, העונשים הבאים:

1. **שלושים (30) ימי מאסר לריצוי בפועל. הנאשם יתייצב לריצוי עונשו ביום 03.04.2024 בבס"כ XXX עד השעה 10:00.**
2. **עונש מאסר מותנה בן שישים (60) ימים למשך שנתיים (2), לבל יעבור את העבירה שבה הורשע או כל עבירה אחרת שיש בה יסוד של אלימות או איומים כלפי הזולת.**
3. **פיצויים בסך חמש מאות שקלים (500 ₪) שישולמו לרב"ט א' א' עד ליום 1.04.2024 בהתאם לפרטים שתעביר התביעה הצבאית.**
4. **הורדה לדרגת טוראי.**
5. **זכות ערעור כחוק.**
6. **ניתן היום, ח' באדר ב' תשפ"ד, 18.03.2024, והודע בפומבי ובמעמד הצדדים.**

**\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופט אב"ד שופט**

**העתק נכון מהמקור  
  
ק' בית הדין**

**נערך על ידי: ס.ש**

**בתאריך: 08.04.2024**

**חתימת המגיה: סרן נועם בזיזה**